CELEX: 62015CN0068
Language: et
Date: 2015-02-13 00:00:00
Title: Kohtuasi C-68/15: Eelotsusetaotlus, mille on esitanud Grondwettelijk Hof (Belgia) 13. veebruaril 2015 – X, teine menetlusosaline: Ministerraad

4.5.2015   
            
            
               ET
            
            
               Euroopa Liidu Teataja
            
            
               C 146/16
            
         Eelotsusetaotlus, mille on esitanud Grondwettelijk Hof (Belgia) 13. veebruaril 2015 – X, teine menetlusosaline: Ministerraad
   (Kohtuasi C-68/15)
   (2015/C 146/24)
   Kohtumenetluse keel: hollandi
   
      Eelotsusetaotluse esitanud kohus
   
   Grondwettelijk Hof.
   
      Põhikohtuasja pooled
   
   
      Kaebuse esitaja: X
   
      Teine menetlusosaline: Ministerraad
   
      Eelotsuse küsimused
   
   
               1.
            
            
               Kas Euroopa Liidu toimimise lepingu artiklit 49 tuleb tõlgendada nii, et sellega on vastuolus liikmesriigi õigusnorm, mille kohaselt
               
                           a)
                        
                        
                           peavad mõnes teises liikmesriigis asuvad äriühingud, kellel on Belgias püsiv tegevuskoht, maksma maksu, kui nad otsustavad jaotada kasumi, mis ei kajastu äriühingu lõplikus maksustatavas tulemis, sõltumata sellest, kas Belgias asuv püsiv tegevuskoht on emaettevõtjale kasumit üle kandnud või mitte, samas kui mõnes teises liikmesriigis asuvad äriühingud, kellel on Belgias tütarettevõtja, ei pea sellist maksu maksma, kui nad otsustavad jaotada kasumi, mis ei kajastu äriühingu lõplikus maksustatavas tulemis, sõltumata sellest, kas tütarettevõtja on dividende välja maksnud või mitte;
                        
                     
                           b)
                        
                        
                           peavad mõnes teises liikmesriigis asuvad äriühingud, kellel on Belgias püsiv tegevuskoht, maksma kogu Belgias saadud kasumi reservkapitali kandmise korral maksu, kui nad otsustavad jaotada kasumi, mis ei kajastu äriühingu lõplikus maksustatavas tulemis, samas kui Belgia äriühingud, kes kogu kasumi reservkapitali kannavad, ei pea sellist maksu maksma?
                        
                     
         
               2.
            
            
               Kas nõukogu 30. novembri 2011. aasta direktiivi 2011/96/EL (1) eri liikmesriikide ema- ja tütarettevõtjate suhtes kohaldatava ühise maksustamissüsteemi kohta artikli 5 lõiget 1 tuleb tõlgendada nii, et kinnipeetava maksuga on tegemist juhul, kui liikmesriigi õigusnormis on ette nähtud, et kui tütarettevõtja jaotab emaettevõtjale kasumit, tuleb maksta maksu, kuna samal maksustamisperioodil makstakse dividende ning vähendatakse maksustatavat tulemit täies ulatuses või osaliselt riskikapitali osas tehtavate mahaarvamiste ja/või ülekantud maksukahju võrra, samas kui liikmesriigi õigusnormide kohaselt ei maksustata kasumit, kui see jääks tütarettevõtjale ning seda ei jaotataks emaettevõtjale?
            
         
               3.
            
            
               Kas direktiivi 2011/96 artikli 4 lõiget 3 tuleb tõlgendada nii, et sellega on vastuolus liikmesriigi õigusnormid, millega maksustatakse väljamakstud dividendid, kui selle korra tagajärjel peab äriühing maksma maksu direktiivi artikli 4 lõikes 3 sätestatud künnisega võrreldes suurema osa dividendide pealt, kui ta maksab saadud dividendid välja mõnel hilisemal aastal kui see aasta, mil ta need dividendid ise sai, samas kui see ei oleks nii, kui see äriühing maksaks dividendid uuesti välja nende saamise aastal?
            
         
      (1)  ELT L 345, lk 8.